Այս խոսքերի համար, ներող եղեք, գիտեմ, որ Դուք եղել եք զինվոր ու դժվարին պատերազմական ուղի եք անցել, այսօր էլ մեծ տերության պառլամենտի անդամ եք... Արցախցիները նման ուղի անցել են Խորհրդային Միության կրկնակի հերոս Նելսոն Ստեփանյանի պես, որի հուշարձանը Շուշիում ջարդել են։ Իսկ Մարշալ Բաղրամյա՞նը... Այս ամենը գոնե հիմա մեզ համար դաս կլինի՞, թե չէ։ Էլի կսխալվե՞նք։ Ախր Անդրանիկ, Չարենց, Մխիթար Սպարապետ տվող ժողովուրդն իրավունք ունի՞ էլի վրիպելու։ Ղարս ու Վան, Սիս ու Մասիս կորցրած, Արցախը դառը ճակատագրի երախում տեսնող ժողովուրդն իրավունք ունի՞ էլի սխալվելու։ Մեզ կիսել են «բարեկամություն» խաղալով, ժպտալով, մեզ գովելով՝ պատառ-պատառ են արել, իսկ մենք մեր ցավը կուլ տալով՝ էլի հավատացել ենք։